“Xabbl” Eridan yulduzlar turkumidagi yangi shakllanayotgan galaktika suratlarini oldi

“Xabbl” koinot teleskopi Eridan yulduzlar turkumidagi ikki yoki uch mitti galaktika qo‘shilishi natijasida shakllanayotgan NGC 1487 galaktikasining batafsil suratlarini oldi. Bu haqda “RIA Novosti” xabar bermoqda.

Galaktika bizdan 30 million yorug‘lik yili uzoqlikdagi masofada joylashgan. Uning ko‘rinishi yaqin o‘tmishda katta miqyosdagi to‘qnashuvni boshidan o‘tkazgani va endilikda bir butun bo‘lib shakllanayotganidan dalolat beradi.
“Xabbl” va boshqa teleskoplar yordamida shunday obyektlarni kuzatib, olimlar spiralsimon va elliptik galaktikalar bilan to‘qnashuvlardan so‘ng nima ro‘y berishini tushunib yetishga harakat qilmoqda. Bunday ma’lumotlar 3,5 milliard yildan so‘ng yuz berishi taxmin qilinayotgan bizning galaktika — Somon yo‘li va Andromeda galaktikasi to‘qnashuvi oqibatlarini baholash uchun kerak bo‘ladi.